Լի Բարդուգո

Լի Բարդուգո (անգլ.՝ Leigh Bardugo, ապրիլի 6, 1975(1975-04-06), Երուսաղեմ, Իսրայել), ամերիկացի գրող, հեղինակել է «Ստվեր և ոսկոր» և «Վեց ագռավ» ֆենթեզի-բեսթսելլերները, որոնք վաճառվել են ավելի քան 2,5 միլիոն օրինակով և թարգմանվել են 38 լեզվով։ 2012 թվականին հրատարակվել է «Ստվեր և ոսկոր» դեբյուտային վեպը «Macmillan» հրատարակչության կողմից։


== Կենսագրություն ==
Լի Բարդուգոն ծնվել է 1975 թվականին Երուսաղեմում, հետո տեղափոխվել է Լոս Անջելես, որտեղ նրան դաստիարակել են տատիկն ու պապիկը։ 1997 թվականին ստացել է Եյլի համալսարանի դիպլոմ՝ «Անգլերեն» մասնագիտությամբ։ Նախքան իր առաջին վեպի հրատարակումը ֆիլմերում թրեյլերներ է հորինել, ինչպես նաև Հոլիվուդում աշխատել է որպես դիմահարդար։ Գրող դառնալուն նրան դրդել է ընտանեկան դրաման՝ հոր մահը և ծանր ամուսնալուծությունը։ Գրողը նաև ունեցել է սեփական երաժշտական խումբ՝ «Captain Automatic»։


== Գրական գործունեություն ==
2012 թվականին հրատարակվել է Բարդուգոյի «Ստվեր և ոսկոր» դեբյուտային վեպը, որը «Գրիշա» եռերգության առաջին գիրքն է։ Վեպը ընթերցողին տեղափոխում է դեպի Ռավկա երբեմնի մեծ երկրի կախարդական աշխարհ, որն այժմ մասնատված է քաղաքացիական պատերազմով։ Այս գրքից սկսվում է «Գրիշա»-ի պատմությունը՝ կախարդական ունակություններով մարդկանց մասին ։ Վեպը զբաղեցրել է 8-րդ տեղը «New York Times»-ի մանկական բեսթսելլերների ցանկում։ 2013 և 2014 թվականներին «Macmillan» հրատարակչությունը հրատարակել է գրքի շարունակությունը՝ «Փոթորիկ և հողմ» և «Փլուզում և արևածագ» վեպերը։
2016 թվականին Բարդուգոն գրել է նոր՝ «Վեց ագռավ» սիրավեպը, որը խորհրդավոր գիշերների մասին է։ Գրքի գործողությունները տեղի են ունենում նույն աշխարհում, բայց տեղափոխվում են Կերչիայի Քեթերդամ քաղաք և պատմում վեց «կորած և հուսահատ» հերոսների՝ նախկին բանտարկյալի, խաղային կախվածությամբ ականավոր հրաձիգի, բարձրագույն հասարակությունից փախչողի, լրտեսի, գրիշա-աղջկա և հանճարեղ գողի պատմությունը, որոնք էլ պետք է կատարեն հանդուգն առևանգումը։ Մեկ տարի անց «Macmillan» հրատարակչությունը թողարկել է պատմության շարունակությունը՝ «Ծախու թագավորություն» վեպը։ 2019 թվականին Բարդուգոն վերադարձել է «Գրիշա»-ի տիեզերքին և գրել «Սպիների թագավորը» վեպը, որի գործողությունները ծավալվում են ագռավների մասին վեպի իրադարձություններից մոտ կես տարի անց։ Սյուժեի կենտրոնում է հայտնվում Ռավկայի թագավոր Նիկոլայ Լանցովը՝ Բարդուգոյի սիրելի կերպարը։
2017 թվականին «Penguin Random House» հրատարակչությունում լույս է տեսել «Հրաշք կին. Պատերազմի լրատու» վեպը։
2019 թվականին Բարդուգոն գրել է մեծահասակների համար իր առաջին վեպը՝ «Իններորդ տունը», որը Եյլի գաղտնի հասարակությունների մասին էր՝ հեղինակին բնորոշ մռայլ և առեղծվածային ձևով։ 2020 թվականին վեպը թողարկվել է Ռուսաստանում։ Գիրքը նշել Է ամերիկացի հայտնի գրող Սթիվեն Քինգը՝ այն անվանելով «Հարրի Փոթեր մեծահասակների համար»։
Լի Բարդուգոյի գրքերը լույս են տեսել ավելի քան 50 երկրում։


== Մատենագրություն ==


==== «Գրիշավերս» ====
2012՝ «Ստվեր և ոսկոր» (անգլ.՝ Shadow and Bone)
2013՝ «Փոթորիկ և հողմ» (անգլ.՝ Siege and Storm)
2014՝ «Փլուզում և բարգավաճում» (անգլ.՝ Ruin and Rising)
2016՝ «Վեց ագռավ» (անգլ.՝ Six of Crows)
2017՝ «Վաճառքի թագավորություն» (անգլ.՝ Crooked Kingdom)
2019՝ «Սպիների թագավորը» (англ. King of Scars)


==== Ինքնուրույն ստեղծագործություններ ====
2017՝ «Փշոտ լեզու» (անգլ.՝ The Language of Thorns. Midnight Tales and Dangerous Magic)
2017՝ «Հրաշք կին. Պատերազմի լրատու» (անգլ.՝ Wonder Woman: Warbringer)
2019՝ «Իններորդ տուն» (անգլ.՝ Ninth House)


== Էկրանավորում ==
2019 թվականի հունվարին «Netflix»-ը հայտարարել է «Ստվեր և ոսկոր» և «Վեց ագռավ» վեպերի վրա հիմնված սերիալների նկարահանումների մասին։ Ֆիլմի ռեժիսորը Լի Տոլանդ Կրիգերն է։ Գլխավոր դերակատարներն են Բեն Բարնսը (գեներալ Կիրիգան/Դարկլինգ), Ֆրեդի Քարթերը (Կազ Բրեքքեր), Ջեսի Մեյ Լին (Ալինա Սթարկովա), Արչի Ռենոն (Մալեն Օրետցև), Ամիտա Սումանը (Ինժ Գաֆա), Սուջայա Դասգուպտան (Զոյա Նազյալենսկայա), Դանիել Գալիգանը (Նինա Զենիկ), Դեյզի Հեդը (Ժենյա Սաֆինա) և Սայմոն Սիրսը (Իվան)։ Սերիալի նկարահանումները տեղի են ունեցել Բուդապեշտում և ավարտվել են 2020 թվականի փետրվարին։ Առաջին սեզոնը, որը բաղկացած է 8 սերիայից, թողարկվել է։ Սերիալի ստեղծողների թվում են սցենարիստ Էրիկ Հեյսերերը և գործադիր պրոդյուսեր Շոն Լեվին։
2019 թվականի վերջին «Amazon Studios»-ը գնել է «Իններորդ տուն» վեպի էկրանավորման իրավունքը։ Բարդուգոն հանդես է եկել որպես սերիալի գործադիր պրոդյուսեր։


== Ծանոթագրություններ ==